ภาพรวมการแข่งขันฝีมือแรงงานนานาชาติตลอด 3 วันของเยาวชนไทย 25 คน บางสาขาทำผลงานโดดเด่นมีลุ้นรางวัลกลับประเทศ
ภาพรวมการแข่งขันฝีมือแรงงานนานาชาติตลอด 3 วันของเยาวชนไทย 25 คน บางสาขาทำผลงานโดดเด่นมีลุ้นรางวัลกลับประเทศนายวัชระพงษ์ มุขเชิด ผู้อำนวยการสำนักงานรองรับความรู้ความสามารถ กรมพัฒนาฝีมือแรงงาน กล่าวในฐานะผู้แทนเทคนิคการแข่งขันฝีมือแรงงานนานาชาติ ครั้งที่ 45 ที่สหพันธรัฐรัสเซีย ว่า จากการแข่งขัน 3 วัน เจ้าภาพรัสเซียเตรียมเครื่องมือเครื่องจักรได้สมบูรณ์ แต่ติดเรื่องของวัตถุดิบในวันแรกในบางสาขา แต่ต่อมาการแข่งขันดำเนินการได้ปกติ ส่วนเยาวชนไทยที่ลงแข่งขัน 25 คน ใน 23 สาขา มีบางคนที่ประหม่าและตื่นเต้นเวทีไปบ้าง ส่วนภาพรวมวันแรกเยาวชนไทยสามารถทำได้ตามแผนระดับหนึ่ง แต่พอมาวันที่ 2-3 มีบางสาขาแผ่วและหลุดไปจากกลุ่มบ้าง แต่บางสาขาสามารถทำตามแผนที่วางไว้ได้ ซึ่งวันนี้จะมีความโดดเด่นอย่างชัดเจน บางสาขาอาจจะมีข่าวดี และบางสาขาอาจจะผิดคลาดไปบ้าง สำหรับข้อสอบในปีนี้อิงอุตสาหกรรมเป็นหลักและข้อสอบเป็นแบบปิด ผู้แข่งขันจะไม่ทราบข้อสอบมาก่อน และอาจจะมีการทำข้อสอบไม่เสร็จ หมายความว่าการทำข้อสอบมีปัญหานั้นจะสะท้อนว่าการออกข้อสอบในปีนี้ยากเกินไปในเวทีนี้หรือไม่ ผู้จัดการแข่งขันฝีมือแรงงานนานาชาติต้องมาทบทวนอีกครั้ง ขณะที่ สาขาที่เยาวชนไทยทำผลงานได้โดดเด่น อาทิ สาขาจัดดอกไม้ สาขาก่ออิฐ สาขาปูกระเบื้อง สาขาเทคโนโลยีงานเชื่อม สาขาบริการอาหารและเครื่องดื่ม สาขาออกแบบโมเดล สาขาการประกอบอาหาร ส่วนสาขาอื่นๆ อาจยังมีขัอผิดพลาด แต่วันนี้ยังมีเวลาทำผลงานได้อีก ส่วนอุปสรรคของเยาวชนไทยคือเรื่องของภาษาที่อาจจะตีความไม่ตรงกับข้อสอบ แต่ก็มีการส่งล่ามไปช่วยแล้ว ส่วนข้อกำหนดและกติการแข่งขันทีมไทยยังไม่มีข้อร้องเรียนใดๆ ส่วนประเด็นเครื่องมือ อุปกรณ์ ในการแข่งขันในปีนี้ ไม่แตกต่างจากการแข่งขันครั้งล่าสุด แต่ประเทศไทยไม่มีเครื่องมือที่ใช้ในการฝึกในบางสาขา เมื่อถามว่าในชีวิตจริงจำเป็นต้องใช้เครื่องมือนี้หรือไม คำตอบคือไม่ แต่ในการแข่งขันจำเป็นต้องใช้ หากไม่เคยทำมาก่อนต้องใช้เวลาในการเซตระบบผู้แทนเทคนิคการแข่งขันฝีมือแรงงานนานาชาติ กล่าวต่อไปว่า ยอมรับว่าเยาวชนไทยฝึกในเชิงทฤษฎีมากกว่าการแก้ไขปัญหาเฉพาะหน้า ซึ่งโจทย์ในปีนี้เป็นแนวอุตสาหกรรมโดยจะต้องใช้ไหวพริบในการแก้ไขปัญหา สิ่งที่ต้องกลับไปเพิ่มเติมให้เยาวชนรุ่นใหม่คือการแก้ไขปัญหาเฉพาะหน้า และมั่นใจในการแก้ปัญหา รวมทั้งเรื่องของภาษาที่จะต้องมีการปรับเปลี่ยนรูปแบบในการคัดเยาวชนรุ่นใหม่ในระดับภาค และระดับประเทศของไทย จำลองสถานการณ์และใช้แนวข้อสอบปิดตามแนวข้อสอบในเวทีระดับโลก รวมทั้งจะต้องมีการติวเข้ม Expert (ผู้เชี่ยวชาญ) อย่างเข้มข้น เพราะมีส่วนสำคัญในการแข่งขันของเยาวชนไทย ส่วนสาขาที่ไทยส่งผู้สังเกตการณ์มาศึกษาเกณฑ์การแข่งขัน อาทิ สาขาดูแลผู้สูงอายุและผู้ป่วย สาขาการขนส่งระหว่างประเทศ สาขาออกแบบเกมสามมิติ สาขาซ่อมบำรุงตัวถังรถยนต์ ก็คาดว่าจะปั้นเยาวชนรุ่นใหม่ได้ทันในอีก 4 ปีข้างหน้า นอกจากนี้ ยังเล็งว่าสาขาสร้างและบังคับโดรน จะนำไปเป็นสาขาสาธิตในการแข่งขันภายในประเทศไทย รวมทั้งจะต้องสร้างความร่วมมือกับภาคเอกชนเพื่อผลิตเยาวชนรุ่นใหม่ที่มีศักยภาพไปแข่งขันในเวทีนี้ โดยจะนำหารือกับผู้บังคับบัญชาเพื่อขับเคลื่อนการทำงานต่อไป